L'Agència Catalana de Turisme organitza tres grans iniciatives per incentivar les escapades dels catalans a Catalunya.
Aquest mes de juny, se celebren dos caps de setmana pensats especialment per a un públic familiar: de l'1 al 2 de juny, l'acció Benvinguts a pagès, i del 7 al 9 de juny, el Catalunya, Hola Família!.
El Benvinguts a Pagès celebra la quarta edició i suma més de 55.000 visitants en les tres edicions anteriors.
Conèixer les vaques de raça Bruna del Pirineu, acompanyar els pagesos d'una horta ecològica de Girona, descobrir les darreres embarcacions de pesca a la Barceloneta o bé posar-se el vestit d'apicultor per entendre el procés d'elaboració de la mel a les Garrigues són algunes de les activitats proposades.
Aquest cap de setmana de a pagès gira al voltant de les visites gratuïtes a prop de 200 granges i explotacions agrícoles, ramaderes i pesqueres de Catalunya i les estades a més de 200 allotjaments rurals.
Amb aquesta acció es pretén desestacionalitzar el turisme i potenciar el redescobriment del territori.
Des de l'ACT s'han dissenyat diversos itineraris que faciliten les escapades del cap de setmana a partir de propostes concretes gastronòmiques i d'interès patrimonial i natural.
A través del web el públic pot planificar el seu cap de setmana a pagès, on també trobarà tota l'oferta de restaurants i activitats complementàries programades.
Benvinguts a Pagès és una iniciativa de la Generalitat de Catalunya, en una actuació coordinada del Departament d'Agricultura, Ramaderia, Pesca i Alimentació, a través de Prodeca, i de l'Agència Catalana de Turisme.
Hi col·laboren la Fundació Alícia, els Consells Comarcals, Consorcis i Oficines de Turisme així com nombroses entitats i associacions del sector d'arreu de Catalunya.
I del 7 al 9 de juny, amb el Catalunya, Hola Família!, la destinació catalana es converteix en territori d'oci per a les famílies.
A la costa o a la muntanya, els turistes podran gaudir d'activitats gratuïtes i de descomptes especials a alguna de les 25 destinacions de turisme familiar certificades per l'Agència Catalana de Turisme.
Ens públics, municipis i empreses treballen conjuntament en aquesta iniciativa per demostrar que les destinacions familiars catalanes i les empreses que en formen part tenen un alt nivell.
Amb l'app "Llegendes en família", els més petits podran buscar i "caçar" durant tot el cap de setmana, els éssers màgics creats per a l'ocasió en boscos, platges, places i parcs de les diferents destinacions familiars catalanes.
L'acció Catalunya, Hola Família! compta amb la col·laboració del Patronat de Turisme de la Diputació de Lleida, la Diputació de Barcelona, el Patronat de Turisme de la Costa Brava Girona i del Patronat de Turisme de la Diputació de Tarragona.
Durant la primera edició, celebrada el 2018, 12.000 nens i nenes i les seves famílies van participar en les més de 200 activitats que estaven programades en els municipis participants.
El turisme familiar és un dels projectes estratègics en la promoció turística de Catalunya.
L'ACT ha esmerçat nombrosos esforços en promocionar l'oferta turística catalana adreçada al públic familiar, tant a nivell nacional com internacional.
En aquest sentit, l'ACT ha estat pionera en la recerca i creació d'una certificació per a destinacions especialment sensibles amb el turisme familiar, amb segells d'especialització que garanteixen que la destinació disposa d'una oferta d'allotjament, restauració i oci adaptada a les necessitats de les famílies.
Natura i muntanya en família, Platja en família i Equipament familiar són marques d'especialització que atorga l'Agència Catalana de Turisme (ACT) a un municipi, conjunt de municipis o instal·lació, tot garantint que ofereixen uns determinats serveis i equipaments adaptats a les necessitats de les famílies amb nens.
Es tracta a més d'un projecte de col·laboració publicoprivada, ja que els serveis poden ser oferts tant per instal·lacions i equipaments públics com per empreses turístiques privades.
Les destinacions certificades amb aquests segells destaquen per la seva qualitat i pel seu posicionament enfront el client familiar.
Les destinacions que vulguin ser certificades amb aquestes marques han d'acomplir una sèrie de requisits, tant a nivell de destinació com a nivell d'establiments i serveis turístics.
Del 3 al 5 de maig, el passeig Lluís Companys de Barcelona ha acollit una nova edició del Mercat d'Escapades.
Més de 100 empreses d'arreu de Catalunya han tingut la possibilitat de vendre les seves propostes de turisme cultural, gastronòmic, familiar, enoturisme i natura, perquè el públic pugui conèixer i gaudir de totes les experiències que ofereix la destinació turística catalana.
El Mercat s'ha dividit en diferents zones segons les marques turístiques d'on siguin les propostes: Val d'Aran, Pirineus, Terres de Lleida, Costa Brava, Paisatges de Barcelona – Costa Barcelona, Costa Daurada – Terres de l'Ebre, i Catalunya genèrica.
Entre d'altres activitats, el Mercat d'Escapades també compta amb una àrea gastronòmica, on el públic pot tastar les millors receptes de cuina catalana de diferents territoris de Catalunya, i una zona per provar el joc de PlayStation "Legends of Catalonia", el primer videojoc de realitat virtual creat per promocionar una destinació turística, en aquest cas Catalunya.
Mercat d'escapades, Benvinguts a pagès i Catalunya, Hola Família!, les tres grans accions promocionals creades per dinamitzar la demanda del turista català dintre del seu territori.